B4-0729, 0731, 0732 ja 0733/97

Päätöslauselma Tsernobylin ydinvoimalan sulkemisesta vuoteen 2000 mennessä sekä Hmelnitski 2 ja Rovno 4 -ydinreaktorien valmiiksi saattamisesta Ukrainassa

Euroopan parlamentti, joka

- ottaa huomioon neuvoston päätöksen 94/179/Euratom päätöksen 77/270/Euratom muuttamisesta, joka valtuuttaa komission sopimaan tiettyjen yhteisöön kuulumattomien maiden ydinvoimaloiden turvallisuuden ja tehokkuuden edistämiseksi tarvittavaa rahoitustukea koskevista Euratom-lainoista ((EYVL L 84, 29.3.1994, s. 41)),

- ottaa huomioon G7-maiden ja Ukrainan joulukuussa 1995 allekirjoittaman yhteisymmärrysmuistion,

- ottaa huomioon neuvoston päätöksen 94/479/EY kirjeenvaihtona tehtävästä Euroopan yhteisön ja Euroopan jälleenrakennus- ja kehityspankin välisestä sopimuksesta yhteisön osallistumisesta ydinturvallisuusmaksuihin ((EYVL L 200, 3.8.1994, s. 33)),

- ottaa huomioon Surreyn ja Stone Websterin 4. helmikuuta 1997 esittämät kertomukset H2- ja R4-reaktorien rakennustöiden loppuunsaattamisen taloudellisesta arvioinnista,

A. katsoo, että Euroopan unionissa vallitsee voimakas yleinen huolestuneisuus Ukrainan ydinvoimaloiden nykytilasta ja turvallisuusnäkökohdista,

B. katsoo, että kaikissa Euroopan jälleenrakennus- ja kehityspankin lainoissa, jotka myönnetään reaktorien rakennustöiden loppuunsaattamiseksi, täytyy ottaa huomioon pankin asettamat ydinturvallisuutta, alinta kustannustasoa sekä mahdollisimman vähäisiä ympäristövaikutuksia koskevat vaatimukset ja kriteerit,

C. ottaa huomioon vaikutukset, jotka tästä asiasta tehtävällä taloudellisella päätöksellä on Ukrainan väestölle talouden, sähkönsaannin ja työllisyyden kannalta sekä väestön terveyden ja turvallisuuden kannalta,

D. ottaa huomioon, että Ukraina on kytkenyt Zaporozhe 6 -reaktorin verkkoon viime vuonna neuvostoajalta peräisin olevien omien turvatasojensa mukaisesti,

E. ottaa huomioon, että Ukrainan parlamentti on hyväksynyt päätöslauselman, jossa vaaditaan toisen Tsernobyl-reaktorin palauttamista verkkoon, jos H2- ja R4-reaktoreita ei saateta valmiiksi,

F. kiinnittää huomiota Ukrainan riippuvuuteen öljyn ja kaasun toimituksista Venäjältä ja Keski-Aasiasta sekä energialähteiden tarjonnan monipuolistamistarpeeseen;

1. Korostaa tukevansa Ukrainan pyrkimyksiä kohti kattavaa energiastrategiaa, mukaan luettuna energiatehokkuus ja vaihtoehtoiset energianlähteet;

2. Kehottaa EJKP:tä esittämään kantansa mahdollisimman pian edellä tarkoitettuja sopimuksia ja pankin itsensä asettamia kriteerejä noudattaen;

3. Kehottaa komissiota esittämään kantansa ja ydinturvallisuutta koskevan tulevan politiikkansa selkeästi, koska Euroopan unioni on EJKP:n ydinturvallisuusvarojen merkittävä lähde;

4. Pahoittelee sitä, että Euroopan parlamenttia, joka yhdessä neuvoston kanssa muodostaa Euroopan unionin budjettivallan käyttäjän, ei ole mennessä kuultu riittävästi asiassa ja että se on saanut liian vähän tietoa;

5. Katsoo, että kuulematta jättäminen ei sovi yhteen niiden ehdotusten kanssa, joita komissio teki alustavassa talousarvioesityksessään takuurahaston kasvattamisesta, Phare- ja Tacis-tuen jatkamisesta ja Euratom-yhteistyötä koskevan erityisen kohdan käyttöön ottamisesta Phare/Tacis-maita varten;

6. Muistuttaa komissiota budjettivallan käyttäjänä hyväksymästään tarkistuksesta vuoden 1997 talousarvion momenttiin B0-230, jonka yhteydessä se totesi, että parlamentti ei ainoastaan saa säännöllisiä kertomuksia «jälkikäteen» vaan sitä kuullaan myös yhteisön lainoista;

7. Vaatii, että päätöksentekoelinten on noudatettava G7:n ja Ukrainan joulukuussa 1995 allekirjoittamaa yhteisymmärrysmuistiota ja myönnettävä rahoitus kahden reaktorin rakentamiseen vain siinä tapauksessa, että tämä voidaan todistaa vähiten kustannuksia aiheuttavaksi vaihtoehdoksi;

8. Kehottaa jälleen komissiota ilmoittamaan, mitä yhdenmukaisia turvastandardeja noudatetaan kaikkialla arvioinnissa ja rakentamisessa, ja miten H2- ja R4- reaktorien rakentamisen laatu varmistetaan;

9. Kehottaa puhemiestään välittämään tämän päätöslauselman komissiolle, neuvostolle jäsenvaltioiden hallituksille, G7-maille, Ukrainan hallitukselle, Euroopan jälleenrakennus- ja kehityspankille ja Euroopan investointipankille.